วุฒิฯ ลงแก่งคอยพบกลุ่มค้าน-หนุนรฟ.กัลฟ์ฯ
สระบุรี- 16 ก.พ.48วันนี้ นางเตือนใจ ดีเทศน์ คณะอนุกรรมการฐานทรัพยากรและสิ่งแวดล้อม ในกรรมาธิการพัฒนาและความมั่นคงของมนุษย์ วุฒิสภา พร้อมคณะ ได้เดินทางลงพื้นที่เพื่อศึกษาผลกระทบจากการสร้างโรงไฟฟ้าแก่งคอย 2 ในพื้นที่ อ.เสาไห้ อ.เมือง และ อ.แก่งคอย จ.สระบุรี โดยในช่วงเช้า มีตัวแทนกลุ่มอนุรักษ์ลุ่มน้ำป่าสัก นำดูพื้นที่ที่จะมีการสร้างโรงไฟฟ้าดังกล่าว หลังจากนั้น ในช่วงบ่าย ได้เดินทางไปยังเทศบาลตำบลแก่งคอย เพื่อเปิดเวทีสาธารณะ เรื่อง ผลกระทบต่อสิ่งแวดล้อมที่คาดว่าจะเกิดจากการสร้างโรงไฟฟ้า ณ ห้องประชุมเทศบาลตำบลแก่งคอย โดยได้เชิญตัวแทนจากหน่วยงานภาครัฐที่เกี่ยวข้อง ตัวแทนองค์กรท้องถิ่น ตัวแทนบริษัท กัลฟ์ พาวเวอร์ เจนเนอร์เรชั่น รวมทั้งตัวแทนชาวบ้าน เข้าร่วมกันประมาณ 150 คน ซึ่งการจัดเวทีสาธารณะในครั้งนี้ ไม่มีตัวแทนของบริษัท กัลฟ์ พาวเวอร์ เจนเนอร์เรชั่น ซึ่งเป็นบริษัทที่กำลังจะสร้างโรงไฟฟ้าเข้าร่วมแต่อย่างใด นายสมศักดิ์ ภู่ทอง ตัวแทนสำนักงานทรัพยากรธรรมชาติและสิ่งแวดล้อมจังหวัดสระบุรี เปิดเผยว่า ที่ผ่านมา ทางสนง.ยังไม่ได้รับข้อมูล EIA ใดๆ เลย อีกทั้งยังไม่รู้ว่าหากมีการสร้างโรงไฟฟ้าแก่งคอย 2 จะส่งผลกระทบต่อชุมชนหรือไม่ นพ.ประสิทธิ์ชัย มั่งจิตร ผอ.โรงพยาบาลแก่งคอย กล่าวว่า ถึงแม้ว่า อ.แก่งคอย มีเศรษฐกิจดีเป็นอันดับหนึ่งของจ.สระบุรี แต่เมื่อมาดูสถิติในด้านสุขภาพของชาวบ้านที่นี่ถือว่าย่ำแย่ เนื่องจากมีผู้ป่วยด้วยโรคระบบทางเดินหายใจเป็นอันดับหนึ่งของจังหวัด บางแห่งในพื้นที่ อ.แก่งคอย ไม่เหมาะกับการตั้งโรงงาน เพราะอยู่ใกล้ชุมชนมาก จนส่งผลให้มีฝุ่นละออง ซึ่งเป็นสาเหตุของระบบทางเดินหายใจ นายประดิษฐ์ แจ่มจันทรา สนง.อุตสาหกรรมจังหวัดสระบุรี กล่าวว่า การสร้างโรงไฟฟ้าแก่งคอย 2 นั้นชุมชนจะได้รับผลกระทบหรือไม่นั้น ขึ้นอยู่กับ EIA ซึ่งทางอุตสาหกรรมจังหวัดไม่มีข้อมูลในเรื่องนี้ และหากจะมีการจัดตั้ง ต้องเสนอมายังสนง.อุตสาหกรรมจังหวัด เพื่อขออนุมัติจัดตั้งโรงงานไฟฟ้าก่อน ทางด้านตัวแทนชาวบ้านที่คัดค้านการสร้างโรงไฟฟ้า ได้กล่าวว่า รู้สึกสงสารภาคประชาชน ที่รู้ว่าเจ้าหน้าที่ของรัฐล้วนทำงานเพื่อแก้ปัญหาเฉพาะหน้า ทั้งที่ชาวบ้านต้องการให้แก้ปัญหาอย่างยั่งยืน เมื่อสอบถามข้อมูล ต่างก็โยนกันไปมา ไม่มีความจริงใจใดๆ เลย ทางด้าน นพ.อภิณพ จันทร์วิทัน นายกเทศมนตรีแก่งคอย กล่าว ที่ผ่านมาทาง EIA ไม่เคยมาขอความเห็นของทางเทศบาลเลย ทั้งที่อยู่ในเขตพื้นที่ห่างจากจุดที่จะสร้างโรงไฟฟ้าเพียง 2 กม.เท่านั้น และล่าสุด ตนได้อ่านผลการศึกษาผลกระทบต่อสิ่งแวดล้อม ที่ทาง EIA เป็นผู้ทำการสำรวจ พบว่า มีข้อบกพร่องหลายส่วน จึงอยากให้ทุกฝ่ายเร่งหาทางแก้ไขร่วมกัน ในขณะที่มีการจัดเวทีสาธารณะอยู่นั้น ได้มีกลุ่มชาวบ้านที่สนับสนุนการสร้างโรงไฟฟ้าแก่งคอย 2 เข้าร่วมรับฟังและขอแสดงความคิดเห็น โดยกล่าวโจมตีกลุ่มผู้คัดค้าน และท้าให้มีการจัดทำประชาพิจารณ์ พร้อมกับยื่นหนังสือเรียกร้องให้ประธานอนุกรรมการฯ อีกทั้งยังมีการโต้เถียงกันอย่างรุนแรง จนทำให้ประธานอนุกรรมการฯ ต้องสั่งให้ยุติการแสดงความคิดเห็น นางเตือนใจ กล่าวชี้แจงว่า การเดินทางมาของอนุกรรมการชุดนี้ ก็เพื่อทำหน้าที่รับฟังข้อมูลความจริง ตามที่ได้มีผู้ร้องเรียนยังกรรมาธิการพัฒนาสังคมและความมั่นคงของมนุษย์ แต่เวทีดังกล่าวไม่ใช่เวทีประชาพิจารณ์ ดังนั้น ขอให้ตัวแทนที่มาประชุมในวันนี้ ได้จัดส่งเอกสารข้อมูลที่ต้องการจะชี้แจงเพิ่มเติมไปยังกมธ.โดยด่วน เพื่อนำไปประกอบการพิจารณาในที่ประชุมต่อไป 
สระบุรี- 16 ก.พ.48 วันนี้ นางเตือนใจ ดีเทศน์ คณะอนุกรรมการฐานทรัพยากรและสิ่งแวดล้อม ในกรรมาธิการพัฒนาและความมั่นคงของมนุษย์ วุฒิสภา พร้อมคณะ